‘Moordenaar’ se ma help om hom vas te trekArgieffoto ŉ Vermeende moordenaar van Thabong in die Vrystaat is in hegtenis geneem nadat sy ma die polisie van sy bewegings in kennis gestel het. Sers. Mamello Mokhuoane, polisiewoordvoerder, het gesê die 22-jarige man se ma het Maandag die polisie gebel en hulle ingelig dat haar seun tuis is en glo sy vriend vermoor het. Die polisie was reeds op soek na die moordenaar van Moeketsi Booi (25) wat Sondag omstreeks 10:30 by New Stands in Thabong met ŉ skerp voorwerp doodgesteek is. Daar word beweer die verdagte het glo ŉ rusie met Booi gehad oor tuingereedskap. Die verdagte het Booi glo met ŉ skerp voorwerp in die nek gesteek voordat hy op die vlug geslaan het. Ooggetuies het die polisie en nooddienste ontbied. Booi is op die toneel dood verklaar. Mokhuoane het gesê die verdagte sou vandag in die Welkom-landdroshof verskyn. Sy naam is nie in hierdie stadium bekend nie.